Joidenkin arvioiden mukaan jopa 70 000 unkarilaista osoitti mieltään hallitusta vastaan pääkaupunki Budapestissä. Mielenosoittajat vastustavat hallituksen aikeita asettaa tiukkoja ehtoja maassa toimiville ulkomaalaisille yliopistoille. Ehdot käytännössä johtaisivat monen ulkomaalaisen yliopiston sulkemiseen.

Maassa toimii arvostettu Central European University, jota rahoittaa unkarilaistaustainen miljonääri George Soros. Soros tunnetaan Unkarin pääministerin Viktor Orbanin kovasanaisena arvostelijana, ja uuden lainsäädännön arvellaankin olevan tarkoitettu hiljentämään hallituksen arvostelijoita.

– Hallitus haluaa vaientaa kaikki, jotka ovat eri mieltä sen kanssa. Kaikki, jotka ajattelevat vapaasti, kaikki vapaamieliset, kaikki vasemmistolaiset, yksi mielenosoittajista, Kornel Klopfstein sanoi uutistoimisto Reutersille.

Orbanin valtakaudella ei ole usein nähty näin massiivisia mielenosoituksia. Mielenosoittajat vastustivat sekä yliopiston lopettamisaikeita että hallitusta yleisesti. He huusivat iskulauseita kuten "Nyt tämä loppuu, Viktor" ja "Fidesz on likainen", viitaten Orbanin Fidesz-puolueeseen.

Unkarin hallitus on aiemmin yrittänyt hiljentää vastustajiaan rajoittamalla muun muassa kansalaisjärjestöjen toimintaa.